32002L0025
L 098/1
JURNALUL OFÍCIAL AL UNIUNII EUROPENE
DIRECTIVA 2002/25/CE A COMISIEI
din 5 martie 2002
de modificare a Directivei 98/18/CE a Consiliului privind normele și standardele de siguranță pentru navele de pasageri
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 98/18/CE a Consiliului din 17 martie 1998 privind normele și standardele de siguranță pentru navele de pasageri (1), în special articolul 8 litera (b),
întrucât:
(1)
În înțelesul Directivei 98/18/CE, convențiile internaționale, inclusiv Convenția Internațională pentru Siguranța Vieții pe Mare din 1974 (Convenția SOLAS) și alte coduri și rezoluții internaționale privind normele și standardele de siguranță pentru navele de pasageri erau în vigoare la data adoptării respectivei directive.
(2)
Modificările la Convenția SOLAS și la alte coduri și rezoluții au intrat în vigoare după data adoptării directivei 98/18/CE sau urmează să intre în vigoare în curând.
(3)
Ar trebui să se țină cont de respectivele noi instrumente internaționale în cadrul anexei I la Directiva 98/18/CE.
(4)
Directiva 98/18/CE ar trebui modificată în consecință.
(5)
Măsurile prevăzute în prezenta directivă sunt conforme cu avizul Comitetului instituit prin articolul 12 alineatul (1) din Directiva 93/75/CEE a Consiliului (2), astfel cum a fost modificată ultima dată prin Directiva 98/74/CE a Comisiei (3),
ADOPTĂ PREZENTA DIRECTIVĂ:
Articolul 1
Anexa I la Directiva 98/18/CE se înlocuiește cu textul anexei la prezenta directivă.
Articolul 2
(1) Statele membre pun în aplicare actele cu putere de lege și actele administrative necesare aducerii la îndeplinire a prezentei directive până cel târziu la 15 octombrie 2002. Statele membre informează imediat Comisia cu privire la aceasta.
Când statele membre adoptă aceste dispoziții, ele conțin o trimitere la prezenta directivă sau sunt însoțite de o asemenea trimitere în momentul publicării lor oficiale. Statele membre stabilesc modalitatea de efectuare a acestor trimiteri.
(2) Statele membre comunică Comisiei textul tuturor dispozițiilor de drept intern pe care le adoptă în domeniul reglementat de prezenta directivă.
Articolul 3
Prezenta directivă intră în vigoare în ziua publicării în Jurnalul Oficial al Comunităților Europene.
Se aplică de la 1 ianuarie 2003, cu excepția cazurilor pentru care se fac mențiuni speciale în anexă.
Articolul 4
Prezenta directivă se adresează statelor membre.
Adoptată la Bruxelles, 5 martie 2002.